b"\n_START_ARTICLE_\nKylie Minogue\n_START_SECTION_\n1968-86: Copil\xc4\x83ria \xc8\x99i \xc3\xaenceputul carierei\n_START_PARAGRAPH_\nKylie Minogue s-a n\xc4\x83scut \xc3\xaen Melbourne, Australia, fiind primul din cei trei copii ai lui Ron Minogue, contabil de origine irlandez\xc4\x83, \xc8\x99i Carol Jones, o fost\xc4\x83 dansatoare originar\xc4\x83 din Maesteg, \xc8\x9aara Galilor._NEWLINE_Sora ei, Dannii este de asemenea c\xc3\xa2nt\xc4\x83rea\xc8\x9b\xc4\x83 pop, iar fratele ei, Brendan, lucreaz\xc4\x83 \xc3\xaen calitate de cameraman \xc3\xaen Australia. Minogue a urmat cursurile liceului Camberwell din Melbourne \xc3\xaentre anii 1980-1985._NEWLINE_Surorile Minogue \xc8\x99i-au \xc3\xaenceput cariera la televiziunea australian\xc4\x83, iar de la v\xc3\xa2rsta de 12 ani, Kylie a avut roluri mici \xc3\xaen seriale precum Skyways \xc8\x99i The Sullivans, \xc3\xaenainte s\xc4\x83 primeasc\xc4\x83 unul din rolurile principale \xc3\xaen The Henderson Kids. A c\xc3\xa2ntat pentru prima dat\xc4\x83 pe scen\xc4\x83 la v\xc3\xa2rsta de 15 ani, \xc3\xaen 1983, \xc3\xaentr-o emisiune difuzat\xc4\x83 s\xc4\x83pt\xc4\x83m\xc3\xa2nal numit\xc4\x83 Young Talent Time, unde ap\xc4\x83ruse \xc8\x99i Dannii Minogue. Succesul lui Danii \xc3\xaen acest program a pus-o \xc3\xaentr-un con de umbr\xc4\x83 pe Kylie,  p\xc3\xa2n\xc4\x83 c\xc3\xa2nd aceasta a fost distribuit\xc4\x83 \xc3\xaen serialul Neighbours \xc3\xaen 1986. \xc3\x8en serial, Kylie o interpreta pe Charlene Mitchell, o femeie care lucra ca mecanic auto. The Guardian afirm\xc4\x83: \xe2\x80\x9e...juca rolul unui mecanic m\xc3\xa2njit de ulei, f\xc4\x83r\xc4\x83 a-\xc8\x99i dori ceva mai bun pentru ea. Charlene era mul\xc8\x9bumit\xc4\x83 s\xc4\x83-\xc8\x99i petreac\xc4\x83 via\xc8\x9ba lupt\xc3\xa2ndu-se cu m\xc4\x83runtaiele unsuroase ale ma\xc8\x99inilor.\xe2\x80\x9d _NEWLINE_Charlene s-a c\xc4\x83s\xc4\x83torit cu personajul jucat de Jason Donovan, Scott Robinson, \xc3\xaentr-un episod din anul 1987, evenimentul atr\xc4\x83g\xc3\xa2nd una din cele mai mari audien\xc8\x9be ale serialului._NEWLINE_Popularitea \xc3\xaen Australia a fost demonstrat\xc4\x83 c\xc3\xa2nd a devenit prima persoan\xc4\x83 care a c\xc3\xa2\xc8\x99tigat patru premii Logie \xc3\xaentr-o singur\xc4\x83 edi\xc8\x9bie, inclusiv premiul pentru \xe2\x80\x9eCel mai \xc3\xaendr\xc4\x83git actor de televiziune\xe2\x80\x9d, acordat \xc3\xaen urma voturilor publicului. Neighbours a fost difuzat \xc8\x99i \xc3\xaen Marea Britanie, din 1986, bucur\xc3\xa2ndu-se de o audien\xc8\x9b\xc4\x83 ridicat\xc4\x83, cea mai mare, de 20 de milioane de telespectatori britanici, fiind atins\xc4\x83 \xc3\xaen episodul nun\xc8\x9bii din 1987.\n_START_SECTION_\n2010-12: Aphrodite \xc8\x99i K25\n_START_PARAGRAPH_\n\xc3\x8entr-un interviu cu revista Billboard, Minogue a confirmat c\xc4\x83 \xc3\xaenregistreaz\xc4\x83 un nou album: \xe2\x80\x9eVa fi pop, dance ... Mi-ar pl\xc4\x83cea s\xc4\x83 g\xc4\x83sesc un stil ceva mai nou, s\xc4\x83 fie urm\xc4\x83torul pas pentru mine. Am o idee, dar nu pot s\xc4\x83 v\xc4\x83 spun. \xc3\x8enc\xc4\x83 mai lucrez la ea.'' \xc3\x8en iulie 2010, Minogue a lansat al unsprezecelea album de studio, Aphrodite. Albumul a avut ca produc\xc4\x83tor executiv pe Stuart Price, care au contribuit, de asemenea, la scrierea pieselor \xc3\xaempreuna cu Minogue, Calvin Harris, Jake Shears, Nerina Pallot, Pascal Gabriel, Lucas Secon, Keane Tim Rice-Oxley \xc8\x99i Kish Mauve. Albumul a primit recenzii favorabile din partea criticilor \xc8\x99i a debutat pe primul loc \xc3\xaen Marea Britanie, mai exact la 22 ani dup\xc4\x83 ce primul ei single a ajuns num\xc4\x83rul 1 \xc3\xaen Regatul Unit. Single-ul \xe2\x80\x9eAll The Lovers\xe2\x80\x9d a fost un succes \xc8\x99i a devenit al 33-lea single de top 10 \xc3\xaen Regatul Unit. De\xc8\x99i single-urile  ulterioare de pe album, \xe2\x80\x9eGet Outta My Way\xe2\x80\x9d, \xe2\x80\x9eBetter Than Today\xe2\x80\x9d \xc8\x99i \xe2\x80\x9ePut Your Hands Up\xe2\x80\x9d nu a reu\xc8\x99it s\xc4\x83 ajung\xc4\x83 \xc3\xaen top zece \xc3\xaen UK Singles Chart. Cu toate acestea, toate single-urile lansate de pe albumul au ajuns \xc3\xaen US Billboard Hot Dance Club Songs._NEWLINE_Deasemenea a \xc3\xaenregistrat un single \xc3\xaempreun\xc4\x83 cu Taio Cruz numit \xe2\x80\x9eHigher\xe2\x80\x9d. Pentru a \xc3\xaencheia \xc3\xaenregistr\xc4\x83rile sale \xc3\xaen 2010, ea a lansat un album \xe2\x80\x9eA Kylie Christmas\xe2\x80\x9d, care a inclus cover-uri ale c\xc3\xa2ntecelor de Cr\xc4\x83ciun, cum ar fi \xe2\x80\x9eLet It Snow\xe2\x80\x9d \xc8\x99i \xe2\x80\x9eSanta Baby\xe2\x80\x9d.  _NEWLINE_\xc3\x8en 2011, Minogue a pornit \xc3\xaen turneul Aphrodite: Les Folies Tour, care a vizitat Europa, America de Nord, Asia, \xc8\x99i Africa. Acesta a devenit cel mai mare turneu al ei p\xc3\xa2n\xc4\x83 \xc3\xaen prezent \xc8\x99i a fost \xc3\xaent\xc3\xa2mpinat cu recenzi pozitive, l\xc4\x83ud\xc3\xa2nd conceptul._NEWLINE_\xc3\x8en 2012, Minogue a \xc3\xaenceput o serie de activit\xc4\x83\xc8\x9bi \xc3\xaen scopul celebr\xc4\x83rii a 25 de ani \xc3\xaen industria muzicala, care este de multe ori cunoscuta sub numele de \xe2\x80\x9eK25\xe2\x80\x9d \xc8\x99i a \xc3\xaenceput cu turneul Anti Tour, care a inclus piese B-side, demo-uri \xc8\x99i rarit\xc4\x83\xc8\x9bi din catalogul ei muzical, a lansat apoi single-ul \xe2\x80\x9eTimebomb\xe2\x80\x9d \xc3\xaen luna mai, care a ajuns pe primul loc \xc3\xaen ARIA Dance Chart \xc8\x99i \xc3\xaen US Hot Dance Club Songs, un al treilea album \xe2\x80\x9egreatest hits\xe2\x80\x9d \xe2\x80\x93The Best Of Kylie Minogue \xc3\xaen iunie \xc8\x99i un box-set - K25 Time Capsule \xc3\xaen octombrie, care cuprinde toate single-urile ei de p\xc3\xa2n\xc4\x83 atunci sub forma unor cd-uri. Odat\xc4\x83 cu acestea, a participat la diverse evenimente din \xc3\xaentreaga lume, inclusiv \xc3\xaen Sydney, la Jubileul de Diamant al Reginei Elisabeta a II-a, \xc8\x99i la BBC Park din Londra._NEWLINE_Minogue a lansat, de asemenea, un album-compila\xc8\x9bie, The Abbey Road Sessions, \xc3\xaen octombrie 2012, Albumul con\xc8\x9bine versiunile orchestrale a 15 hit-uri  din decursul celor 25 de ani de muzic\xc4\x83 \xc8\x99i un single nou, \xe2\x80\x9eFlower\xe2\x80\x9d, scris de ea \xc3\xaen perioada de dup\xc4\x83 opera\xc8\x9bia de cancer mamar. Acesta a fost \xc3\xaenregistrat la Abbey Road Studios din Londra, unde a fost produs de Steve Anderson \xc8\x99i Colin Elliot \xc8\x99i a primit recenzii favorabile din partea criticilor de muzic\xc4\x83, debutat pe locul doi \xc3\xaen Regatul Unit._NEWLINE_Minogue a jucat \xc3\xaen doua filme; o scurt\xc4\x83 apari\xc8\x9bie \xc3\xaen filmul independent american Jack & Diane \xc8\x99i un rol principal \xc3\xaen filmul francez Sfintele motoare. Jack & Diane a deschis Festivalul de Film de la Tribeca la 20 aprilie 2012, \xc3\xaen timp ce lansarea lui Holy Motors a avut loc la Festivalul de Film de la Cannes, la care a fost prezent\xc4\x83 \xc8\x99i Minogue.\n_START_SECTION_\n2013\xe2\x80\x9316: Kiss Me Once \xc8\x99i Kylie Christmas\n_START_PARAGRAPH_\n\xc3\x8en ianuarie 2013, Minogue \xc8\x99i managerul ei Terry Blamey, cu care a lucrat de la \xc3\xaenceputul carierei sale muzicale, s-au separat. \xc3\x8en urm\xc4\x83toarea lun\xc4\x83, ea a semnat un contract cu casa de discuri Roc Nation. \xc3\x8en septembrie ea a colaborat cu cantautoarea italian\xc4\x83 Laura Pausini pentru single-ul \xe2\x80\x9eLimpido\xe2\x80\x9d, care a fost un hit num\xc4\x83rul-unu \xc3\xaen Italia \xc8\x99i a primit o nominalizare pentru \xe2\x80\x9eWorld's Best Song\xe2\x80\x9d la premiile World Music Awards din 2013._NEWLINE_\xc3\x8en martie 2014, Minogue a lansat cel de-al doisprezecelea album, Kiss Me Once. Albumul include contribu\xc8\x9bii din partea lui Sia Furler, Mike Del Rio, Cutfather, Pharrell Williams, MNEK \xc8\x99i Ariel Rechtshaid. Acesta s-a pozi\xc8\x9bionat la num\xc4\x83rul unu \xc3\xaen Australia \xc8\x99i num\xc4\x83rul doi \xc3\xaen Regatul Unit. Single-urile de pe album, \xe2\x80\x9eInto the Blue\xe2\x80\x9d \xc8\x99i \xe2\x80\x9eI Was Gonna Cancel\xe2\x80\x9d, nu s-au clasat \xc3\xaen top-ul zece din UK Singles Chart, pozi\xc8\x9bion\xc3\xa2ndu-se pe locurile 12 \xc8\x99i 59, respectiv. \xc3\x8en luna septembrie, Minogue a pornit \xc3\xaen turneul Kiss Me Once Tour._NEWLINE_\xc3\x8en ianuarie 2015, Minogue a ap\xc4\x83rut ca vocalist invitat pe single-ul lui Giorgio Moroder \xe2\x80\x93 \xe2\x80\x9eRight Here, Right Now\xe2\x80\x9d acesta devenind cel al 12-lea s\xc4\x83u hit de locul 1 \xc3\xaen U.S. Dance Chart pe 18 aprilie 2015. \xc3\x8en martie acela\xc8\x99i an, contractul lui Minogue cu Parlophone Records s-a terminat, aceasta r\xc4\x83m\xc3\xa2n\xc3\xa2nd doar cu acordul de lans\xc4\x83ri muzicale cu Warner Music Group pentru Australia \xc8\x99i Noua Zeeland\xc4\x83. Ulterior Minogue a ap\xc4\x83rut \xc3\xaen rolul lui Susan Riddick \xc3\xaen filmul San Andreas, lansat \xc3\xaen mai, cu Dwayne Johnson \xc8\x99i Carla Gugino \xc3\xaen rolurile principale. \xc3\x8en septembrie 2015, a fost lansat un extended play cu Fernando Garibay, intitulat Kylie + Garibay. Produc\xc4\x83tori ai EP-ului au fost Garibay \xc8\x99i Giorgio Moroder. \xc3\x8en noiembrie, Minogue a colaborat cu duo-ul Nervo pentru piesa \xe2\x80\x9eThe Other Boys\xe2\x80\x9d, al\xc4\x83turi de Jake Shears \xc8\x99i Nile Rodgers. Acesta a devenit al 13-lea s\xc4\x83u c\xc3\xa2ntec de top \xc3\xaen U.S Dance Chart, urc\xc3\xa2nd-o \xc3\xaen clasamentul arti\xc8\x99tilor cu cele mai multe piese de Nr.1 \xc3\xaen U.S. Dance Chart pe locul 8, al\xc4\x83turi de Whitney Houston, Enrique Iglesias \xc8\x99i Lady Gaga._NEWLINE_\xc3\x8en decembrie 2015, Minogue a fost invitatul special la Desert Island Discs de pe BBC Radio 4. Alegerile ei a inclus \xe2\x80\x9eDancing Queen\xe2\x80\x9d de ABBA, \xe2\x80\x9ePurple Rain\xe2\x80\x9d de Prince \xc8\x99i \xe2\x80\x9eNeed You Tonight\xe2\x80\x9d de INXS. \xc3\x8en noiembrie 2015 Minogue a lansat primul ei album de Cr\xc4\x83ciun, Kylie Christmas. \xc3\x8en 2016 a \xc3\xaenregistrat tema filmului \xe2\x80\x9eAbsolutely Fabulous\xe2\x80\x9d, \xe2\x80\x9eThis Wheel's on Fire\xe2\x80\x9d. Albumul de s\xc4\x83rb\xc4\x83tori Kylie Christmas a fost relansat \xc3\xaen noiembrie cu numele Kylie Christmas: Snow Queen Edition.\n_START_SECTION_\n2017\xe2\x80\x93prezent: Golden\n_START_PARAGRAPH_\n\xc3\x8en februarie 2017, Kylie Minogue a semnat un contract cu BMG Rights Management prin care albumul Golden va fi lansat la nivel interna\xc8\x9bional. \xc3\x8en decembrie 2017, Minogue \xc8\x99i BMG au semnat un parteneriat cu casa de discuri Mushroom Music \xe2\x80\x94 care va lansa albumul sub divizia Liberation Music \xc3\xaen Australia \xc8\x99i Noua Zeeland\xc4\x83. \xc3\x8en 2017, Minogue a colaborat la cel de-al paisprezecelea album al s\xc4\x83u cu textieri \xc8\x99i produc\xc4\x83tori precum Amy Wadge, Sky Adams, DJ Fresh, Nathan Chapman, Richard Stannard, The Invisible Men \xc8\x99i Karen Poole, iar \xc3\xaenregistr\xc4\x83rile au avut loc la London, Los Angeles \xc8\x99i Nashville, ultimele fiind \xc8\x99i cele care au influen\xc8\x9bat \xc3\xaenregistrarea cel mai mult. Albumul Golden a fost lansat pe 6 aprilie 2018 cu \xe2\x80\x9eDancing\xe2\x80\x9d fiind principalul disc single al acestuia._NEWLINE_Pe 29 iunie 2019 Kylie Minogue a lansat o compila\xc8\x9bie cu cele mai mari hituri ale ei, Step Back in Time: The Definitive Collection, cu \xe2\x80\x9eNew York City\xe2\x80\x9d ca single principal.\n_START_SECTION_\nApari\xc8\x9bii \xc3\xaen filme\n_START_PARAGRAPH_\nPe l\xc3\xa2ng\xc4\x83 rolul \xc3\xaen serialul Neighbours, Minogue a ap\xc4\x83rut \xc8\x99i \xc3\xaen diferite filme \xc8\x99i seriale. \xc3\x8en 1989 a jucat \xc3\xaen The Delinquents, filmul prezent\xc3\xa2nd povestea unei tinere fete care tr\xc4\x83ie\xc8\x99te \xc3\xaen Australia anilor 1950. Lansarea a coincis cu popularitatea ei \xc3\xaen serialul Neighbours, astfel, cu toate c\xc4\x83 filmul \xc8\x99i performan\xc8\x9ba ei au primit recenzii negative, a fost un succes la box-office.  _NEWLINE_A ap\xc4\x83rut \xc8\x99i \xc3\xaen filmul Street Fightes, bazat pe jocul de lupte cu acela\xc8\x99i nume. Pelicula a fost criticat\xc4\x83, la fel ca \xc8\x99i interpretarea artistei, The Washington Post numind-o \xe2\x80\x9eCea mai proast\xc4\x83 actri\xc8\x9b\xc4\x83 din toate \xc8\x9b\xc4\x83rile \xc3\xaen care se vorbe\xc8\x99te engleza\xe2\x80\x9d._NEWLINE_Regizorul de film Baz Luhrmann, a distribuit-o \xc3\xaen filmul Moulin Rouge! (2001), unde a jucat rolul lui Absinthe, Z\xc3\xa2na Verde, c\xc3\xa2nt\xc3\xa2nd o strof\xc4\x83 din Sunetul Muzicii. \xc3\x8en 2002, Minogue \xc8\x99i-a \xe2\x80\x9e\xc3\xaemprumutat\xe2\x80\x9d vocea unei tinere fete, Florence, pentru filmul de anima\xc8\x9bie Caruselul magic, lansat \xc3\xaen 2005. De asemenea, a c\xc3\xa2ntat melodia de la \xc3\xaenceputul filmului, \xc8\x99i a fost unul din cei doi actori a c\xc4\x83rei voce nu a fost \xc3\xaenlocuit\xc4\x83 pentru lansarea \xc3\xaen America de Nord._NEWLINE_\xc3\x8en aprilie 2007, News of the World a publicat o \xc8\x99tire conform c\xc4\x83reia Minogue avea s\xc4\x83 joace rolul unei \xe2\x80\x9efemei cyborg sexi\xe2\x80\x9d, \xc3\xaentr-un episod special de Cr\xc4\x83ciun al serialului Doctor Who. Vestea a fost negat\xc4\x83 ini\xc8\x9bial de produc\xc4\x83torul executiv al serialului, dar o declara\xc8\x9bie a c\xc3\xa2nt\xc4\x83re\xc8\x9bei a indicat c\xc4\x83 va juca \xc3\xaen acel episod, dar nu ca r\xc4\x83u-f\xc4\x83c\xc4\x83tor cum se crezuse ini\xc8\x9bial. Aceasta a jucat rolul unei chelneri\xc8\x9be, pe o variant\xc4\x83 spa\xc8\x9bial\xc4\x83 a vasului Titanic. Episodul a fost difuzat pe 25 decembrie 2007, fiind vizionat de 13,31 milioane de telespectatori, cel mai mare rating al seriei din 1979._NEWLINE_Kylie a mai avut o apari\xc8\x9bie la televiziune, The Kylie Show fiind difuzat \xc3\xaen Marea Britanie pe 10 noiembrie 2007. Programul (ce a fost difuzat un singur episod) a cuprins interpret\xc4\x83rile unor c\xc3\xa2ntece ale artistei, precum \xc8\x99i diferite scene, precum cea \xc3\xaen care fostul iubit \xc8\x99i partener pe platourile de filmare din Neighbours Jason Donovan n-o recunoa\xc8\x99te, \xc8\x99i o ceart\xc4\x83 \xc3\xaentre c\xc3\xa2nt\xc4\x83rea\xc8\x9b\xc4\x83 \xc8\x99i sora ei, Danii. Programul a avut un rating mare, de 5,03 milioane de telespectatori. Minogue a ap\xc4\x83rut \xc8\x99i \xc3\xaen filmul documentar White Diamond, care cuprindea re\xc3\xaentoarcerea ei pe scen\xc4\x83 \xc3\xaen timpul turneului din 2006, Showgirl - The Homecoming Tour. A fost lansat pe DVD \xc3\xaen decembrie 2007.\n_START_SECTION_\nVia\xc8\x9ba personal\xc4\x83\n_START_PARAGRAPH_\n\xc3\x8en 1990 Minogue a avut o rela\xc8\x9bie cu vocalistul trupei INXS, Michael Hutchence, care i-a dus mai departe \xc3\xaencerc\xc4\x83rile da a fi acceptat\xc4\x83 de c\xc4\x83tre o audien\xc8\x9b\xc4\x83 matur\xc4\x83. Acesta a declarat c\xc4\x83 hobby-ul lui preferat era \xe2\x80\x9es-o corup\xc4\x83 pe Kylie\xe2\x80\x9d, compun\xc3\xa2nd melodia \xe2\x80\x9eSuicide Blonde\xe2\x80\x9d a trupei pentru ea._NEWLINE_\xc3\x8en 1997, Minogue s-a implicat \xc3\xaentr-o rela\xc8\x9bie cu fotograful francez Stephane Sednaoui, care a descris-o ca fiind o combina\xc8\x9bie \xc3\xaentre \xe2\x80\x9eo ghei\xc8\x99\xc4\x83 \xc8\x99i supereroin\xc4\x83 manga\xe2\x80\x9d. Acesta i-a f\xc4\x83cut fotografii care i-au eviden\xc8\x9biat c\xc3\xa2nt\xc4\x83re\xc8\x9bei farmecul, cu scopul de a atrage o nou\xc4\x83 audien\xc8\x9b\xc4\x83, aceasta inspir\xc3\xa2ndu-se din arti\xc8\x99ti ca Shirley Manson \xc8\x99i Garbage, Bjork \xc8\x99i U2, dar \xc8\x99i din muzicieni pop japonezi precum Pizzicato Five \xc8\x99i Towa Tei (cu care a colaborat pentru melodiile \xe2\x80\x9eGBI: German Bold Italic\xe2\x80\x9d \xc8\x99i \xe2\x80\x9eSometime Samurai\xe2\x80\x9d)._NEWLINE_Rela\xc8\x9biile ei, inclusiv cea \xc3\xaencheiat\xc4\x83 cu actorul francez Olivier Martinez, au ap\xc4\x83rut pe prima pagin\xc4\x83 a ziarelor. \xc3\x8en februarie 2008 au ap\xc4\x83rut multe zvonuri \xc3\xaen pres\xc4\x83 despre o nou\xc4\x83 rela\xc8\x9bie \xc3\xaentre Minogue \xc8\x99i Martinez c\xc3\xa2nd au fost v\xc4\x83zu\xc8\x9bi \xc3\xaempreun\xc4\x83 \xc3\xaen Paris. Acestea spuneau c\xc4\x83 cei doi vorbeau despre o posibil\xc4\x83 \xc3\xaemp\xc4\x83care \xc8\x99i \xc3\xaenceperea unei familii, dar c\xc3\xa2nt\xc4\x83rea\xc8\x9ba a negat zvonurile. Minogue a declarat: \xe2\x80\x9eAm luat cina cu fostul meu iubit \xc8\x99i acum m\xc4\x83 pomenesc cu o dezbatere dac\xc4\x83 vom avea o familie sau nu. Nici m\xc4\x83car n-am vorbit de a\xc8\x99a ceva.\xe2\x80\x9d Din 2008 p\xc3\xa2n\xc4\x83 \xc3\xaen 2013, a avut o rela\xc8\x9bie cu modelul spaniol Andres Velencoso. \xc3\x8en noiembrie 2015, Minogue a confirmat faptul c\xc4\x83 are o rela\xc8\x9bie cu actorul britanic Joshua Sasse. Anun\xc8\x9bul logodnei a fost f\xc4\x83cut pe 20 februarie 2016 \xc3\xaen The Daily Telegraph. \xc3\x8en februarie 2017, Minogue a confirmat \xc3\xaencheierea rela\xc8\x9biei dintre cei doi.\n_START_SECTION_\nCancerul mamar\n_START_PARAGRAPH_\nDiagnosticarea cancerului la s\xc3\xa2n a c\xc3\xa2nt\xc4\x83re\xc8\x9bei a dus la am\xc3\xa2narea restului turneului, \xc8\x99i retragerea ei din festivalul Glastonbury. Spitalizarea \xc8\x99i tratamentele ei \xc3\xaen Melbourne a dus la o scurt\xc4\x83, dar intens\xc4\x83 perioad\xc4\x83 de publicitate, \xc3\xaen special \xc3\xaen Australia, unde prim-ministrul de atunci, John Howard, \xc8\x99i-a declarat sus\xc8\x9binerea fa\xc8\x9b\xc4\x83 de Minogue._NEWLINE_ Minogue a intrat \xc3\xaen opera\xc8\x9bie pe 21 mai 2005 la spitalul privat Cabrini din Malvern. Prieteni precum Olivia Newton-John (supravie\xc8\x9buitoare a acelea\xc8\x99i boli) le-a transmis fanilor \xc8\x99i jurnali\xc8\x99tilor s\xc4\x83 respecte intimitatea c\xc3\xa2nt\xc4\x83re\xc8\x9bei. La scurt timp, Minogue a \xc3\xaenceput s\xc4\x83 fac\xc4\x83 chimioterapie, ca parte a tratamentului de \xc3\xaens\xc4\x83n\xc4\x83to\xc8\x99ire._NEWLINE_Minogue a f\xc4\x83cut o declara\xc8\x9bie public\xc4\x83, mul\xc8\x9bumind fanilor pentru sprijin, sf\xc4\x83tuindu-i s\xc4\x83 nu-\xc8\x99i fac\xc4\x83 griji. Pe 8 iulie 2005 \xc8\x99i-a f\xc4\x83cut prima apari\xc8\x9bie \xc3\xaen public dup\xc4\x83 opera\xc8\x9bie, vizit\xc3\xa2nd o sec\xc8\x9bie pentru copii bolnavi de cancer a spitalului Melbourne Royal Children. S-a re\xc3\xaentors \xc3\xaen Fran\xc8\x9ba unde \xc8\x99i-a terminat tratamentul la institutul Gustave-Roussy, de l\xc3\xa2ng\xc4\x83 Paris._NEWLINE_\xc3\x8en decembrie 2005, Minogue a lansat un single disponibil doar \xc3\xaen format digital, \xe2\x80\x9eOver the Rainbow\xe2\x80\x9d, o \xc3\xaenregistrare din turneul Showgirl. La \xc3\xaenceputul anului 2006, ziarele au publicat \xc8\x99tiri conform c\xc4\x83rora Minogue a \xc3\xaenceput s\xc4\x83 lucreze la un nou proiect \xc8\x99i c\xc4\x83 se simte mai bine. \xc3\x8en iunie 2006 a \xc3\xaenceput s\xc4\x83 lucreze la noul album, colabor\xc3\xa2nd cu Scissor Sisters, Steve Anderson, Richard Stannard, Johnny Douglas \xc8\x99i Ash Tomas, \xc3\xaen acela\xc8\x99i timp f\xc4\x83c\xc3\xa2nd preg\xc4\x83tiri pentru a continua turneul, schimb\xc3\xa2ndu-i numele \xc3\xaen Showgirl Homecoming Tour._NEWLINE_Cartea ei pentru copii, The Showgirl Princess, scris\xc4\x83 \xc3\xaen perioada de convalescen\xc8\x9b\xc4\x83, a fost publicat\xc4\x83 \xc3\xaen octombrie 2006, iar parfurmul ei, \xe2\x80\x9eDarling\xe2\x80\x9d, a fost lansat \xc3\xaen noiembrie. La re\xc3\xaentoarcerea \xc3\xaen Australia pentru turneu, a comparat lupta ei cu cancerul cu o bomb\xc4\x83 nuclear\xc4\x83. C\xc3\xa2nd a ap\xc4\x83rut \xc3\xaen emisiunea The Ellen DeGeneres Show \xc3\xaen Statele Unite, Minogue a vorbit despre cum cancerul ei nu fusese depistat ini\xc8\x9bial, declar\xc3\xa2nd \xe2\x80\x9eDac\xc4\x83 cineva poart\xc4\x83 halat alb \xc8\x99i folose\xc8\x99te instrumente medicale mari nu \xc3\xaenseamn\xc4\x83 neap\xc4\x83rat c\xc4\x83 are dreptate\xe2\x80\x9d, dar mai t\xc3\xa2rziu a vorbit cu respect despre doctori.\n_START_SECTION_\nImaginea \xc8\x99i statutul de celebritate\n_START_PARAGRAPH_\nDe-a lungul vie\xc8\x9bii profesionale, Minogue a fost un subiect mereu prezent \xc3\xaen viata presei, at\xc3\xa2t \xc3\xaen Marea Britanie c\xc3\xa2t \xc8\x99i \xc3\xaen Australia, chiar \xc8\x99i atunci c\xc3\xa2nd succesul ei a fost fluctuant. Eforturile ei de a fi luat\xc4\x83 \xc3\xaen serios ca muzician au fost uneori \xc3\xaempiedicate de pozi\xc8\x9bia sa, care atrage mult\xc4\x83 aten\xc8\x9bie \xc8\x99i publicitate, dup\xc4\x83 cum nota publica\xc8\x9bia The Australian, care scria \xc3\xaen 1997: \xe2\x80\x9ec\xc3\xa2nd trebuie s\xc4\x83 por\xc8\x9bi dup\xc4\x83 tine o imagine de dimensiunea celei pe care o are Kylie, este greu ca muzica pe care o produci s\xc4\x83 se ridice la nivelul publicit\xc4\x83\xc8\x9bii acerbe, mai cu seam\xc4\x83 \xc3\xaentr-o \xc8\x9bar\xc4\x83 care nu se prea d\xc4\x83 \xc3\xaen v\xc3\xa2nt dup\xc4\x83 pop.\xe2\x80\x9d_NEWLINE_Dup\xc4\x83 ce a jucat rolul \xe2\x80\x9efetei din vecini\xe2\x80\x9d la \xc3\xaenceputul carierei, Minogue a \xc3\xaenceput s\xc4\x83 abordeze teme adulte: o rela\xc8\x9bie matur\xc4\x83 \xc3\xaen \xe2\x80\x9eBetter the Devil You Know\xe2\x80\x9d, lesbianism \xc8\x99i transexuali \xc3\xaen \xe2\x80\x9eWhat Do I Have to Do\xe2\x80\x9d, linie erotic\xc4\x83 \xc3\xaen \xe2\x80\x9eConfide in Me\xe2\x80\x9d \xc8\x99i prostitu\xc8\x9bie \xc3\xaen \xe2\x80\x9eOn a Night Like This\xe2\x80\x9d. A purtat costume sumare \xc3\xaen multe dintre videoclipurile sale, cele mai cunoscute fiind cele din \xe2\x80\x9eSpinning Around\xe2\x80\x9d \xc8\x99i \xe2\x80\x9eCan't Get You out of My Head\xe2\x80\x9d. \xc8\x98i-a satirizat imaginea \xc3\xaen unele clipuri, notabil \xc3\xaen \xe2\x80\x9eDid It Again\xe2\x80\x9d, unde patru din imaginile importante din cariera ei, \xe2\x80\x9eKylie indie\xe2\x80\x9d, \xe2\x80\x9eKylie dance\xe2\x80\x9d, \xe2\x80\x9eKylie sex\xe2\x80\x9d \xc8\x99i \xe2\x80\x9eKylie dulce\xe2\x80\x9d, se luptau pentru suprema\xc8\x9bie. Schimb\xc4\x83rile de imagini \xc8\x99i sexualitatea debordant\xc4\x83 au dus la critici, fiind comparat\xc4\x83 cu Madonna._NEWLINE_\xc3\x8en 1993, Baz Luhrmann i-a f\xc4\x83cut cuno\xc8\x99tin\xc8\x9b\xc4\x83 artistei cu fotograful Bert Stern, cunoscut pentru lucr\xc4\x83rile sale cu Marilyn Monroe. Stern a fotografiat-o \xc3\xaen Los Angeles, \xc8\x99i compar\xc3\xa2nd-o cu Monroe a zis c\xc4\x83 \xe2\x80\x9eare o vulnerabilitate similar\xc4\x83\xe2\x80\x9d._NEWLINE_\xc3\x8en ciuda succesului comercial \xc8\x99i acceptarea ei ca sex simbol, sexualitatea i-a fost criticat\xc4\x83, criticii consider\xc3\xa2nd c\xc4\x83 se folose\xc8\x99te de trupul ei pentru a ascunde lipsa talentului. A fost descris\xc4\x83 de unii ca fiind \xe2\x80\x9edr\xc4\x83gu\xc8\x9b\xc4\x83, dar lipsit\xc4\x83 de talent\xe2\x80\x9d. Miki Berenyi din forma\xc8\x9bia Lush a zis c\xc4\x83 \xe2\x80\x9e...e p\xc4\x83cat c\xc4\x83 are at\xc3\xa2ta credibilitate c\xc3\xa2nd sunt at\xc3\xa2t de multe femei cu sute de ori mai multe talent\xe2\x80\x9d. La premiile Q pentru muzic\xc4\x83 din 2007, la care Minogue a c\xc3\xa2\xc8\x99tigat premiul Q Idol, Ian Brown, fostul solist al forma\xc8\x9biei The Stone Roses, a atacat-o verbal pe aceasta, spun\xc3\xa2nd: \xe2\x80\x9eSincer, nu \xc8\x99tiu ce caut\xc4\x83 Kylie la un eveniment legat de muzic\xc4\x83. Nu cred c\xc4\x83 e dr\xc4\x83gu\xc8\x9b\xc4\x83. Nu cred c\xc4\x83 arat\xc4\x83 bine. Muzica ei e gunoi -  face muzic\xc4\x83 pentru copii. \xc3\x8emi pare r\xc4\x83u dac\xc4\x83 pare c\xc4\x83 o pun la p\xc4\x83m\xc3\xa2nt, dar sunt mul\xc8\x9bi care fac muzic\xc4\x83, \xc8\x99i ea nu este unul dintre ei\xe2\x80\x9d._NEWLINE_Minogue a vorbit adesea despre stabilitatea din echipa cu care lucreaz\xc4\x83. P\xc4\x83rin\xc8\x9bii ei, Ron \xc8\x99i Carol Minogue, sunt implica\xc8\x9bi \xc3\xaen cariera acesteia; mama ei i-a fost al\xc4\x83turi \xc3\xaen fiecare turneu, iar tat\xc4\x83l, contabil, este consilier financiar. Stock, Aitken & Waterman, al\xc4\x83turi de managerul care a impresariat-o din 1987, au f\xc4\x83cut comentarii cum c\xc4\x83 artista ar fi fost \xe2\x80\x9ef\xc4\x83cut\xc4\x83 la comand\xc4\x83\xe2\x80\x9d, o afirma\xc8\x9bie par\xc8\x9bial confirmat\xc4\x83 chiar de Minogue: \xe2\x80\x9edac\xc4\x83 ai semnat cu o cas\xc4\x83 de discuri, \xc3\xaentr-un fel cred c\xc4\x83 po\xc8\x9bi spune c\xc4\x83 e\xc8\x99ti fabricat. E\xc8\x99ti un produs \xc8\x99i vinzi un produs. Nu \xc3\xaenseamn\xc4\x83 c\xc4\x83 nu e\xc8\x99ti talentat \xc8\x99i c\xc4\x83 nu po\xc8\x9bi lua decizii despre ceea ce vei face, ceea ce nu vei face \xc8\x99i despre unde vrei s\xc4\x83 mergi. \xc3\x8entr-un final, da, e numele meu, \xc8\x99i trebuie s\xc4\x83-l promovez. Dar nu se poate f\xc4\x83r\xc4\x83 o echip\xc4\x83. A\xc8\x99a c\xc4\x83 \xc3\xaencerc s\xc4\x83 lucrez cu cei mai buni oameni cu care pot, \xc8\x99i iau de la ei ceea ce pot. Sper, ceea ce e mai bun.\xe2\x80\x9d William Baker a comparat statutul ei de sex simbol cu o sabie cu dou\xc4\x83 t\xc4\x83i\xc8\x99uri: \xe2\x80\x9es-a folosit de sex appeal at\xc3\xa2t de mult, \xc3\xaenc\xc3\xa2t acum eclipseaz\xc4\x83 ceea ce este ea de fapt: o c\xc3\xa2nt\xc4\x83rea\xc8\x9b\xc4\x83 pop.\xe2\x80\x9d_NEWLINE_\xc3\x8en ianuarie 2007, muzeul Madame Tussaud's din Londra a dezvelit noua statuie de cear\xc4\x83 a artistei. Aceasta este a patra statuie de cear\xc4\x83 a lui Minogue, \xc8\x99i numai Elisabeta a II-a a Regatului Unit are mai multe modele create. Pe 23 noiembrie 2007, o statuie de bronz care o \xc3\xaenf\xc4\x83\xc8\x9bi\xc8\x99a pe c\xc3\xa2nt\xc4\x83ra\xc8\x9b\xc4\x83 a sculptorului Peter Corlett a fost dezvelit\xc4\x83 pentru vizite permanente, \xc3\xaen Melbourne. Pentru a fi creat\xc4\x83 statuia, artistului i-a luat 3 luni, modelul fiind o osp\xc4\x83t\xc4\x83ri\xc8\x9b\xc4\x83 care avea acelea\xc8\x99i dimensiuni ca Minogue.\n_START_SECTION_\nMod\xc4\x83\n_START_PARAGRAPH_\nMinogue a primit credibilitate \xc3\xaen lumea modei, datorit\xc4\x83 asocierii numelui ei cu cel al unor designeri celebri precum Jean Paul Gaultier \xc8\x99i John Galliano, ultimul descriind-o ca fiind \xe2\x80\x9eo combina\xc8\x9bie \xc3\xaentre Lolita \xc8\x99i Barbarella.\xe2\x80\x9d_NEWLINE_\xc3\x8en 1998, Minogue a fost model de lenjerie intim\xc4\x83 pentru compania H&M. Recent, a fost sursa de inspira\xc8\x9bie a acelea\xc8\x99i firme pentru o edi\xc8\x9bie limitat\xc4\x83 de costume de baie, ap\xc4\x83r\xc3\xa2nd \xc3\xaentr-o reclam\xc4\x83 pentru a o promova. Colec\xc8\x9bia a fost trimis\xc4\x83 magazinelor \xc3\xaen mai 2007, \xc8\x99i include bikini, e\xc8\x99arfe \xc8\x99i costume de baie. \xc3\x8en 2000, Minogue a c\xc3\xa2ntat la ceremonia de \xc3\xaenchidere a Jocurile Olimpice de var\xc4\x83 de la Sydney. Creat de Michael Wilkinson, costumul lui Minogue, era alc\xc4\x83tuit dintr-un corset de m\xc4\x83tase roz, \xc8\x99i headdress acoperit cu diamante. Costumul este acum g\xc4\x83zduit la muzeul Powerhouse din Sydney._NEWLINE_Cunoscut\xc4\x83 pentru flerul \xc3\xaen materie de mod\xc4\x83, Minogue a fost ad\xc4\x83ugat\xc4\x83 pe lista \xe2\x80\x9eCele mai prost \xc3\xaembr\xc4\x83cate vedete\xe2\x80\x9d \xc3\xaentocmit\xc4\x83 de PETA, dup\xc4\x83 ce a fost v\xc4\x83zut\xc4\x83 purt\xc3\xa2nd o geant\xc4\x83 din piele de piton. \xc3\x8en februarie 2008, c\xc3\xa2nt\xc4\x83rea\xc8\x9ba \xc8\x99i-a lansat al treilea parfum, \xe2\x80\x9eShowtime\xe2\x80\x9d, pe l\xc3\xa2ng\xc4\x83 propria colec\xc8\x9bie de mobil\xc4\x83, Kylie at Home."